Diari Oficial de la Generalitat Valenciana


Sumari del DOGV 6674, del 20-12-2011 (2011/12810)

ORDE 3/2011, de 2 de desembre, de la Conselleria de Presidència, per la qual es convoquen beques per a la realització de pràctiques professionals en matèria de participació ciutadana.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   6674

Data del DOGV
:   20-12-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/12663


Data del document
:   02-12-2011

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * ajuda pública

ORDE 3/2011, de 2 de desembre, de la Conselleria de Presidència, per la qual es convoquen beques per a la realització de pràctiques professionals en matèria de participació ciutadana. [2011/12097]  
En virtut del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, la Direcció General de Participació Ciutadana és l'òrgan encarregat de la direcció i execució de la política del Consell en matèria de participació ciutadana.   
Un dels objectius de la Direcció General de Participació Ciutadana és fomentar la formació i l'especialització professional dels joves titulats universitaris en temes de participació en la seu de l'administració pública valenciana.  
En matèria de participació ciutadana, la Declaració Universal de Drets Humans i el Pacte sobre Drets Civils i Polítics de les Nacions Unides, arrepleguen el dret dels ciutadans i ciutadanes a participar directament en els assumptes públics. La Constitució espanyola estableix en l'article 9.2 que correspon als poders públics promoure les condicions perquè la llibertat i la igualtat de l'individu i dels grups en què s'integren siguen reals i efectives; remoure els obstacles que impedisquen o dificulten la seua plenitud i facilitar la participació de tots els ciutadans i ciutadanes en la vida política, econòmica, cultural i social, i l'article 23 arreplega que els ciutadans i ciutadanes tenen dret a participar en els assumptes públics directament o per mitjà de representants.  
  
D'altra banda, i en tractar-se d'una novetat normativa, és necessari destacar l'aplicació a la present convocatòria del que disposa el Reial Decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desplegament del que estableix la disposició addicional tercera de la Llei 27/2011, d'1 d'agost, sobre Actualització, Adequació i Modernització del Sistema de la Seguretat Social.  
Les ajudes convocades mitjançant aquesta ordre no necessiten notificació a la Comissió Europea pel fet de no reunir els requisits de l'article 107 del Tractat de Funcionament de la Unió Europea segons el Decret 147/2007, de 7 de setembre, en concret pel fet no suposar avantatge econòmic, ja que les persones a qui van adreçades les ajudes no exerceixen activitats econòmiques en què puguen oferir béns o serveis al mercat. Per això no hi ha la possibilitat de falsejament de la competència.  
En virtut del que exposa i de conformitat amb el que estableix la Llei 38/2003, de 17 de novembre, General de Subvencions, el Decret 132/2009, de 4 de setembre, del Consell, pel qual es regula la concessió de beques, i l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del Decret 132/2009, així com les normes generals contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i fent ús de les competències assignades per l'article 28 de la Llei 5/1983, de 30 de desembre, del Consell, l'article 47 del Text Refós de la Llei d'Hisenda Pública Valenciana, el Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat, el Decret 75/2011, de 24 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i el Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència.  
  
  
ORDENE  
  
Primer  
L'objecte d'aquesta convocatòria és la concessió de sis beques, en règim de concurrència competitiva, que tindran com a objecte completar la formació i l'especialització professional dels i de les joves titulats universitaris en l'àmbit de la participació ciutadana, així com en el propi funcionament de l'administració pública valenciana.  
Segon  
Aprovar les bases per les quals es regeix aquesta convocatòria, incloses com a annex.  
  
Tercer  
La dotació econòmica de les beques tindrà un import total màxim de 72.000 euros, que se sufragarà amb càrrec a la línia T 4049000 del Programa 112.90, o equivalent, del capítol IV dels pressupostos de la Generalitat per al 2012, la qual resta condicionada a l'existència de crèdit adequat i suficient per a això en els pressupostos de cada una de les anualitats referents als exercicis 2012 i 2013.  
  
Quart  
Contra aquesta ordre, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte en el termini d'un mes, comptador des de l'endemà de la publicació, de conformitat amb el que disposen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptadors des de l'endemà de la publicació, de conformitat amb el que estableixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.  
  
València, 2 de desembre de 2011  
  
La consellera de Presidència,  
Paula Sánchez de León Guardiola  
  
  
ANNEX  
  
Bases de la convocatòria del concurs públic per a la concessió de beques per a la realització de pràctiques de formació complementària en matèria de participació ciutadana  
  
Base 1. Objecte  
L'objecte d'aquesta convocatòria és la concessió de sis beques, en règim de concurrència competitiva, que tindran com a objecte complementar la formació i l'especialització professional dels i de les joves titulats universitaris en l'àmbit de la participació ciutadana, així com en el funcionament mateix de l'administració pública valenciana, a través de la realització de pràctiques professionals que es duran a terme a les dependències de la Conselleria de Presidència a la localitat de València.  
  
Base 2. Nombre de beques i titulació exigida  
Les beques a concedir en seran sis i estaran destinades a llicenciats i llicenciades, enginyers i enginyeres o graduats i graduades en les titulacions referides més avall i segons la distribució següent:  
Enginyeria Informàtica o grau en Enginyeria Informàtica: una persona.  
Llicenciatura o grau en Sociologia: una persona.  
Llicenciatura o grau en Publicitat i Relacions Públiques: una persona.  
Llicenciatura o grau en Ciències Polítiques i de l'Administració: tres persones.  
  
Base 3. Dotació, pagament i durada de les beques  
Cada una de les beques està dotada amb un import de 1.000 euros mensuals bruts, segons la Resolució d'1 de novembre de 2009, del conseller d'Economia, Hisenda i Ocupació. Sobre aquest import s'haurà de practicar la retenció corresponent a compte de l'impost sobre la renda de les persones físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres que, si és el cas, hi pogueren correspondre. Prèviament al cobrament, la persona titular de la Subsecretaria haurà de certificar el compliment de les obligacions del becari i dels objectius de l'ajuda, amb un informe previ del tutor o tutora, que serà la persona titular del servei amb competències en matèria de xarxes socials d'atenció ciutadana i governança, i, si no n'hi ha, la persona titular del servei amb competències en matèria de ciutadania i participació.  
Durant el període de vigència de la beca i a fi que la quantia de l'ajuda concedida no es veja indirectament minvada, es podran pagar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que a consideració del tutor o tutora responsable de la formació, s'entenguen necessaris o convenients als propòsits d'aquesta, que com a màxim seran les establides en el Decret 24/1997, d'11 de febrer, del Consell de la Generalitat, sobre indemnitzacions per raó del servei i gratificacions per serveis extraordinaris. L'aplicació d'aquesta normativa es referirà únicament als conceptes i quanties que han de ser rescabalats, sense que això implique una modificació en la relació jurídica del becari amb l'administració.  
El període de durada de les beques començarà l'1 d'abril de 2012 i finalitzarà el 31 de març de 2013, i aquestes es podran prorrogar, abans d'aquesta última data, mitjançant una resolució expressa fins a completar un altre any més de durada, sempre que hi haja consignació adequada i suficient en els pressupostos de la Generalitat per a 2013 i 2014 i que l'exercici de l'activitat que s'estiga efectuant així ho requerisca o aconselle.  
En cas de pròrroga de les beques, en el segon període la quantia que pertoque serà la que resulte aplicable d'acord amb la resolució a què fa referència l'article 17.1 del Decret 132/2009, de 4 de setembre, pel qual es regula la concessió de beques, que estiga vigent en l'esmentat període.  
  
Base 4. Requisits i mèrits  
1. Les beques objecte d'aquesta convocatòria s'adjudicaran mitjançant concurrència competitiva entre les persones aspirants que reunisquen els següents requisits i els acrediten documentalment.  
a) No ser major de 35 anys.  
b) Estar en possessió del títol oficial universitari o equivalent exigit en la convocatòria, expedit o homologat per les autoritats espanyoles corresponents i que no hagen transcorregut més de cinc anys des de la seua finalització.  
c) No haver sigut beneficiari o beneficiària de beques de pràctiques professionals en la Generalitat per un període igual o superior a 36 mesos. Aquest límit començarà a computar-se a partir del 9 de setembre de 2009, de conformitat amb la disposició transitòria segona del Decret 132/2009, de 4 de setembre, del Consell.  
d) No trobar-se incurs o incursa en les prohibicions per a obtindre la condició de beneficiari o beneficiària, establides en l'article 13 de la Llei 38/2003, de 17 de novembre, General de Subvencions, la qual cosa s'acreditarà mitjançant la declaració responsable inclosa en la sol·licitud.  
Els sol·licitants hauran de reunir els requisits assenyalats a l'acabament del termini de presentació de les sol·licituds.  
2. No podran optar a una beca els qui en el moment de publicar-se la convocatòria ja estiguen gaudint d'una beca de pràctiques professionals en la Generalitat, llevat que es concórrega a la mateixa beca que s'està gaudint o que resten menys de dos mesos per a la finalització d'aquesta.  
3. Els mèrits que es baremaran a l'efecte d'aquesta convocatòria són els establits en el barem següent:  
A) Expedient acadèmic. Màxim 18 punts.  
1. Puntuació assignada a l'expedient acadèmic, que coincidirà amb la nota mitjana ponderada. Es valorarà entre 5 i 10 punts.  
2. Especialització acadèmica en matèries relacionades amb la convocatòria que es valorarà a raó de 0,20 punts per assignatura relacionada amb la beca. Entre 0 i 5 punts.  
3. Altres títols acadèmics oficials diferents al presentat com a requisit juntament amb la sol·licitud. Màxim 3 punts:  
- Doctorat: 2 punts.  
- Per cada llicenciatura: 1 punt.  
- Per cada diplomatura: 0,50 punts.  
B) Coneixements de valencià. Màxim 2,5 punts.  
1. Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent, i es puntuarà exclusivament el nivell més alt acreditat.  
  
Oral: 0,25 punts.  
Elemental: 0,50 punts.  
Mitjà: 0,75 punts.  
Superior: 1 punt.  
2. Especialitat de Correcció de Textos: 0,50 punts.  
3. Especialitat en Llenguatge en Mitjans de Comunicació: 0,50 punts.  
4. Especialitat en Llenguatge Administratiu: 0,50 punts.  
C) Coneixements d'idiomes de la Unió Europea. Màxim 1 punt.  
  
1. Per cada nivell superat, d'acord amb el Marc Comú de Referència per a les Llengües: 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.   
  
En el cas que el coneixement d'un idioma s'acredite per títol universitari i haja sigut valorat en l'apartat A, no es podrà computar també en aquest apartat.  
D) Coneixements addicionals. Màxim 6 punts.  
1. Experiència professional relacionada directament amb l'objecte de la beca, fins a 2 punts, que es computarà 0,10 per cada mes complet treballat.  
2. Cursos de formació relacionats amb l'objecte de la beca, fins a un màxim de 4 punts.  
Es valoraran els cursos de formació i perfeccionament de durada igual o superior a 15 hores que hagen sigut cursats o impartits per la persona interessada, d'acord amb l'escala següent:   
a) De 200 o més hores: 3,00 punts.  
De 100 o més hores: 2,00 punts.  
De 75 o més hores: 1,5 punts.  
De 50 o més hores: 1,00 punt.  
De 25 o més hores: 0,50 punts.  
De 15 o més hores: 0.20 punts.  
Els centres de formació que impartisquen cursos han de ser organismes oficials o centres reconeguts.  
En cap cas es puntuaran en aquest subapartat els cursos de valencià i d'idiomes.  
En el supòsit de cursos impartits, aquests es valoraran una sola vegada, i no seran susceptibles de ser valorades les successives edicions d'un mateix curs.  
E) Entrevista. Màxim 9 punts.  
La comissió avaluadora convocarà els candidats de cada titulació que hagen obtingut la major puntuació en els mèrits objectius segons la resta d'apartats del barem, per a realitzar una entrevista, amb l'objecte de valorar l'adequació del perfil personal i professional dels candidats a les activitats que s'han de desenvolupar.  
Mitjançant un acord de la comissió, s'establirà la puntuació mínima per a realitzar l'entrevista.  
F) Altres mèrits. Màxim 2 punts.  
1. Cursos d'informàtica impartits per organismes oficials o centres reconeguts.  
a) De 50 o més hores: 0,20 punts.  
Entre 15 i 50 hores: 0,15 punts.  
Menys de 15 hores: 0,10 punts.  
2. Publicacions.   
a) Articles en revistes científiques: 0,5 punts.  
b) Llibres: 0,5 punts.  
c) Capítols de llibre: 0,3 punts.  
3. Cursos impartits o rebuts en matèria de participació ciutadana de menys de 15 hores: 0,15 punts.  
4. En cas d'empat, aquest es resoldrà a favor de les persones que acrediten alguna discapacitat, ser víctimes de violència domèstica o víctimes d'accions terroristes o familiars de víctimes d'accions terroristes, per aquest ordre.  
  
Base 5. Ompliment i presentació de sol·licituds  
1. El termini de presentació de les sol·licituds finalitzarà el 15 de gener de 2012.  
2. Les persones aspirants a obtindre una beca presentaran la sol·licitud i el curriculum vitae complet exclusivament per via electrònica, segons els models normalitzats.  
3. Ambdós documents són obligatoris i estaran accessibles en la seu electrònica de la Generalitat, . En omplir aquests formularis s'obtindrà l'autobaremació inicial dels mèrits adduïts en el curriculum vitae, que es calcularà de forma automàtica a partir de la informació aportada en aquest. El resultat de l'esmentada baremació es visualitzarà com un camp més del formulari.  
4. El formulari de sol·licitud, incorpora una declaració responsable, mitjançant la qual el sol·licitant manifesta sota la seua responsabilitat que totes les dades arreplegades en la sol·licitud i en el curriculum vitae que hi adjunta són verídiques i que es troba en possessió de la documentació que hi acredita, la qual resta a disposició de la Generalitat per a la comprovació, el control i la inspecció que s'estimen oportú. Segons el que disposa l'article 71.bis de la Llei 30/1992, la inexactitud, falsedat o omissió, de caràcter essencial, en qualsevol dada o manifestació en l'esmentada declaració responsable, així com la falta d'acreditació dels requisits exigits, determinarà la impossibilitat de continuar en la convocatòria.  
5. Igualment, inclou una autorització perquè l'administració obtinga directament l'acreditació del compliment de les obligacions tributàries i amb la Seguretat Social establides en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE núm. 176, de 25 de juliol de 2006).  
6. Les dades personals dels sol·licitants, arreplegades en el transcurs del procediment, s'inclouran en un fitxer de la Conselleria de Presidència, en els termes de la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de l'esmentada llei orgànica.  
7. Per a poder realitzar la presentació electrònicament, el sol·licitant haurà de disposar de firma electrònica, mitjançant el certificat reconegut per a ciutadans emés per l'Agència de Tecnologia i Certificació Electrònica, o del DNI electrònic.  
8. La presentació de la sol·licitud en el Registre Electrònic es podrà acreditar mitjançant el rebut expedit per aquest de manera automàtica.  
9. A l'efecte del còmput de terminis, serà vàlida i produirà efectes jurídics la data d'entrada que es consigne al rebut expedit pel Registre Electrònic.  
10. La presentació de la sol·licitud per a optar a les beques, sense perjudici d'una possible impugnació, implicarà l'acceptació d'aquestes bases per la persona sol·licitant.  
  
Base 6. Presentació acreditativa dels mèrits  
1. A fi de reduir càrregues administratives a les persones interessades, juntament amb la sol·licitud i el curriculum vitae no s'acompanyarà cap documentació.  
2. Els sol·licitants que hagen sigut seleccionats per a la fase d'entrevista hauran de presentar en l'esmentat acte la documentació acreditativa dels mèrits detallats en el curriculum vitae.  
3. Els mèrits no acreditats suficientment no seran tinguts en compte a l'efecte de la seua valoració.   
4. El compliment temporal dels mèrits s'entendrà referit a la data de finalització del termini de presentació de sol·licituds.  
5. Si en qualsevol moment del procés arriba a coneixement de la comissió avaluadora corresponent que algun dels sol·licitants no té la totalitat dels requisits exigits, haurà de requerir-li l'acreditació de tals requisits. En el cas que no foren acreditats dins del termini que s'establisca en cada convocatòria, quedarà exclòs del procés, amb la indicació prèvia de les inexactituds o falsedats formulades pel sol·licitant.  
  
  
Base 7. Comissió avaluadora  
1. Per a l'examen de les sol·licituds de beques es constituirà una comissió avaluadora que estarà integrada pels següents membres de la Conselleria de Presidència:  
Presidència: la persona titular de la direcció general amb competències en matèria de participació ciutadana.  
Secretaria: la persona titular del servei amb competències en matèria de xarxes socials d'atenció ciutadana i governança.  
Vocals:  
- La persona titular del servei amb competències en matèria de ciutadania i participació.  
- La persona titular del servei amb competències en matèria de recursos humans.  
- La persona titular del servei amb competències en matèria de coordinació i suport tècnic.  
2. Seran vocals suplents els qui cada membre de la comissió designe.  
3. La comissió avaluadora adaptarà el seu funcionament al que estableix l'article 18 del Decret 132/2009, del Consell, i a les regles contingudes en el capítol II del títol II de la Llei 30/1992, de 26 de novembre, de Règim Jurídic.  
  
Base 8. Procés de selecció  
1. A la vista dels mèrits al·legats en el curriculum vitae, la comissió avaluadora valorarà aquests d'acord amb la informació obtinguda en l'autobaremació que s'obtindrà de forma automàtica en omplir el curriculum vitae, i publicarà durant 10 dies la llista provisional a la seu electrònica o portal institucional de la Generalitat en Internet , ordenat segons la puntuació obtinguda per tots els aspirants, per a la fase d'al·legacions.  
2. Els candidats i candidates que obtinguen la millor puntuació seran convocats per a la realització d'una entrevista en què es valorarà l'adequació del perfil personal i professional dels candidats i candidates a les activitats que han de desenvolupar.  
3. Una vegada finalitzat el procés selectiu, la comissió avaluadora, en el termini de 10 dies, elaborarà una proposta de resolució que contindrà la relació de les persones beneficiàries i una borsa de reserva constituïda pels aspirants que no resulten adjudicataris de la beques, prioritzada per ordre de puntuació per a cobrir les vacants que pogueren produir-se durant el període de gaudi. Així mateix, s'inclourà una relació dels aspirants les sol·licituds del quals han sigut desestimades, i s'indicaran les causes que n'han motivat la denegació.  
  
Base 9. Concessió de beques  
1. El termini màxim per a dictar i notificar la resolució sobre les sol·licituds formulades serà de tres mesos comptadors des de la data de publicació d'aquesta convocatòria en el Diari Oficial de la Comunitat Valenciana, sense perjudici de l'ampliació dels terminis en els termes que disposa l'article 42 de la Llei de Règim Jurídic de les Administracions Públiques i del Procediment Administratiu Comú.  
2. En el cas que transcórrega el termini establit sense que s'haja dictat i notificat una resolució expressa, les persones interessades podran entendre desestimades les seues sol·licituds per silenci administratiu, de conformitat amb el que estableix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
3. La consellera de Presidència dictarà la resolució de concessió, a la vista de la proposta de la comissió avaluadora, i contindrà la relació de beneficiaris i una borsa de reserva prioritzada en funció de la puntuació obtinguda que es publicarà en el Diari Oficial de la Comunitat Valenciana.  
4. La publicació d'aquesta resolució tindrà l'efecte de notificació a les persones interessades, d'acord amb el que disposen els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la seu electrònica o portal institucional de la Generalitat en Internet, .  
  
Base 10. Drets i obligacions dels becaris i incidències  
1. El becari haurà d'estar al corrent en el compliment de les seues obligacions tributàries i davant de la Seguretat Social, tot això amb anterioritat a dictar-se la proposta de resolució de concessió de la beca, de conformitat amb el que estableix l'article 14.1.e de la Llei 38/2003, General de Subvencions, per a la qual cosa autoritza expressament l'administració per a obtindreu directament en subscriure el model de sol·licitud.  
2. La persona beneficiària de la beca està obligada a incorporar-se al departament que se li indique dins del termini establit, a realitzar l'activitat que ha motivat la concessió durant el període de gaudi, i guardar el degut secret i confidencialitat dels assumptes en què intervinga, així com a complir les obligacions establides en l'article 14 de la Llei General de Subvencions.  
3. La persona beneficiària està obligada a acceptar la concessió de la beca i renunciar a qualsevol altra beca coetània que gaudisca.  
4. Les beques objecte d'aquesta convocatòria són incompatibles amb l'exercici de qualsevol altra beca o ajuda, i també amb la realització de qualsevol altra activitat laboral remunerada que supose concurrència amb l'objecte i la dedicació de la beca o que impedisca el compliment de les obligacions derivades del desenvolupament normal d'aquesta. La infracció d'aquesta regla deixarà sense efecte la beca adjudicada, amb l'audiència prèvia a la persona interessada.  
5. La condició de becari o becària no implicarà cap vinculació laboral o administrativa amb la Generalitat ni amb la Conselleria de Presidència. En el cas que es tinga prèviament la condició d'empleat o empleada de la Generalitat, es quedarà en la situació administrativa que siga procedent en virtut de la normativa vigent en matèria de funció pública.  
6. Les persones adjudicatàries de beca hauran de presentar, en el termini dels 10 dies hàbils següents a la publicació de la resolució de concessió en el Diari Oficial de la Comunitat Valenciana, la documentació següent:   
a) Model de domiciliació bancària, omplit degudament, on constarà el número de compte en què es rebran les transferències mensuals.  
  
b) Acreditació de la titularitat del compte bancari, així com de l'IBAN, que s'assenyale en el model de domiciliació bancària.  
7. El tutor o tutora ordenarà les activitats de formació del personal becari i organitzarà el temps de dedicació a les activitats esmentades, que no serà superior a 30 hores setmanals.  
8. La persona titular de la Conselleria de Presidència resoldrà les incidències que s'hi produïsquen durant el període de gaudi de les beques, i les deixarà sense efecte, amb l'audiència prèvia de la persona interessada, en el cas que incomplisca sense causa justificada les condicions establides en aquesta convocatòria, o quan no realitze l'activitat que va motivar la concessió o deixe de reunir els requisits exigits.  
9. Davant de les incidències, renúncies, abandonaments o incompliments que deixen vacant una beca, es procedirà, si és el cas, valorades les noves circumstàncies, a cobrir aquesta segons l'ordre establit en la borsa de reserva que resulte del procés de selecció.   
La renúncia o resolució de la beca per qualsevol altre motiu suposarà la pèrdua de tots els drets inherents a aquesta i, per tant, el seu import deixarà de percebre's a partir del moment de la renúncia o resolució.   
  
Mitjançant l'acceptació de les bases de la convocatòria, els becaris cedeixen gratuïtament i de forma indefinida els resultats que s'obtinguen com a conseqüència del desenvolupament de les beques, així com la memòria final si és el cas, a l'entitat concedent de la beca, que es reserva el dret de publicar-la i utilitzar-la, llevat que la normativa aplicable en determinades matèries disposen una altra cosa.  
10. Finalitzat el període de gaudi de la beca i amb un informe previ favorable del tutor o tutora, s'expedirà el corresponent certificat d'aptitud i aprofitament a favor del becari o becària.   
  
Base 11. Suspensió de la beca  
1. En els supòsits en què per raó de part, adopció o acolliment s'interrompa el període de durada establit, la persona interessada continuarà meritant i percebent l'import de la beca atorgada i recuperarà amb posterioritat el període interromput.  
2. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
3. En ambdós casos, la situació s'haurà d'acreditar mitjançant els certificats oficials corresponents i s'haurà de comunicar al tutor corresponent.  
  
Base 12. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'algunes de les causes establides en l'article 37 de la Llei 38/2003, de 17 de novembre, General de Subvencions.  
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:  
  
a) Quan es destine la quantitat percebuda a altres fins diferents a l'objecte de l'ajuda.  
b) Quan s'incórrega en algun dels casos d'incompatibilitat de la beca establits en la base desena, apartats 4 i 5.  
3. En la tramitació dels procediments es garantirà en tot cas el dret d'audiència a la persona interessada.  
  
Base 13. Obligacions de l'entitat concedent  
1. Són obligacions de la Conselleria de Presidència en relació amb les beques concedides d'acord amb aquestes bases:  
a) Proporcionar el suport necessari i facilitar la utilització dels mitjans, instruments i equips que calguen per al normal exercici de l'activitat objecte d'aquesta beca.  
b) Designar un tutor o tutora que coordinarà i orientarà les activitats a realitzar pels becaris, assignarà les funcions a realitzar en el curs de les seues pràctiques, realitzarà el seguiment i suport necessari, resolent els dubtes que hi puguen sorgir, i n'avaluarà l'aprofitament.  
c) Vetlar pel desenvolupament adequat del programa de formació.  
d) Expedir el corresponent certificat d'aptitud i aprofitament a favor del becari o becària, després de la finalització del termini de la beca i després de l'informe favorable del tutor o tutora.